**De forkælede. (Jyllands-Posten 25 dec. 2016)**

*af Egon Clausen, forfatter*

Forkælede børn er vanskelige at omgås. De forlanger ustandseligt at få det, de vil have, og hvis det ikke sker, bliver de sure og mopsede. Derfor får de ofte deres vilje, men glade bliver de dog ikke, og på længere sigt, skader de sig selv. Ingen vil lege med dem, og de bliver ensomme og bitre. I mangel på jævnaldrende venner, begynder mange af dem at lege med de små. Dem fortæller gyselige historier om, at de store børn kun tænker kun på sig selv og vil bestemme alting. De små gyser og tænker, at det er godt, de har venner, hvad de ikke har, når det kommer til stykket. Dette mønster kan fortsætte, når de forkælede børn bliver voksne. Det er der mange eksempler på. Det seneste er ægteparret Karen Jespersen og Ralf Pittelkow, der gennem mange år har optrådt som et par forkælede børn og som gang på gang har fået deres vilje. Nogle iagttagere mener, at de to har foretaget en lang rejse fra den yderste venstrefløj til den yderste højrefløj, men sådan forholder det sig kun for en overfladisk betragtning. I virkeligheden er der sammenhæng og konsekvens i deres handlinger, for et dybt behov hos dem har tilsyneladende været at blive beundret og hyldet af andre. Derfor har de har konsekvent stillet sig der, hvor der var mest bifald at få. Når bifaldet døde ud, blev de sure og gik deres vej, blot for at stille sig op et andet sted, hvor der igen var bifald at få. Således bevægede Karen Jespersen sig fra rødstrømpebevægelsen, hvor de klappede ad hendes bedrifter, og videre til Venstresocialisterne, hvor hun og Ralf Pittelkow var hårde i filten og argumenterede for en mulig afskaffelse af ytringsfriheden. Det gav også bifald, men ikke fra alle. Der var faktisk en del venstreorienterede der mente, at det var en dårlig ide, så det forventede bifald blev afløst at skænderier, hvorefter de to forlod venstrefløjen og meldte sig hos socialdemokraterne, hvor han blev rådgiver for statsministeren og hun blev minister. I begyndelsen var bifaldet stort, men Socialdemokratiet gik tilbage, medlemstallet dalede, klapsalverne blev kortere og kortere, og de to bifaldsjægere måtte finde et nyt sted hvorfra de kunne få den livsalige applaus, og det blev partiet Venstre, hvor der igen blev klappet og råbt hurra, men også her døde bifaldet ud, og der blev stille om dem. Savnet efter det berusende bifald var dog stort. De gav sig derfor til at lege med de små i samfundet. De sagde, de holdt med dem, og de fortalte dem, at de store i samfundet kun tænkte på sig selv og ville bestemme alting. De små syntes vældig godt om at høre den slags, så de to kendisser var igen omgivet af rygklappere og hurraråb. De var ganske vist selv elite og boede i en velhaverghetto, men de fremstillede ikke desto mindre sig selv som anti-elite, og de udgav en hjemmelavet avis, der specialiserede sig i at fortælle gyserhistorier om muslimer. Det gik godt en tid, men ingen af deres gamle venner ville lege med dem, og på trods af den tilsyneladende succes var det tydeligt, at vrede og bitterhed kogte i dem. Værre blev det, da en flok facebook-brugere i en koordineret aktion fik en del annoncører til at trække deres annoncer tilbage og dermed mindske de pengestrømme, der havde holdt liv i den anti-muslimske avis. Da råbte de op om at blive mobbet af eliten og om krænkelse af ytringsfriheden.

Sludder og vrøvl. Det er blot to overforkælede mennesker fra samfundets elite der hyler op, fordi de for en gangs skyld ikke får deres vilje.

Skrevet 15. dec 2016